Lav et referat af nedenstående tekst:

Tekst:
I dag er vi vant til det; direkte optagelser fra der, hvor tingene sker, når de sker. Vi får levende billeder, hurtige kommentarer, lange forklaringer og reaktioner fra folk, der ser, begivenhederne udfolde sig lige her og nu - ind på tv-skærmen, computeren, tablet og telefonen. Men sådan var virkeligheden langt fra for ti år siden. Det var først fra 11. januar 2012, at TV2 Nord kunne sende direkte tv-billeder fra for eksempel morgentrafikken på nordjyske ufremkommelige vinterveje - eller fra store begivenheder i Nordjylland på alle tider af døgnet. Den dag fik TV2 Nord sin egen tv-kanal, Salto. - Vi kunne pludselig sende, når tingene skete. Og man skal huske på, at det var en anden tid i forhold til, at hverken internettet eller Facebook var så udbredt som i dag. Så det at vi kunne sende levende billeder hjem direkte i stuerne til nordjyderne, det var stort. Og det var sjovt, fortæller Jesper Christiansen, der som redaktionschef dengang var helt tæt på, da den nye nordjyske kanal opstod. Nye muligheder Godt nok har TV2 Nord sendt nyheder og reportager om og fra Nordjylland siden 1989, men det har været på TV2s kanal, og udelukkende på faste tidspunkter i forbindelse med, at TV2 har sendt nyhedsudsendelser. I mange år har TV2 været nordjydernes foretrukne, når klokken er slået 19.30, og TV2 Nord i lighed med de øvrige regioner har sendt en halv time aktuelle nyheder og reportager. Et medieforlig blandt politikerne på Christiansborg betød, at TV2s regioner fra januar 2012 fik deres egen kanal, og dermed ikke længere var afhængige af sendetiderne fra TV2. TV2 Nord kunne sende når som helst. Morten Pedholt sagde velkommen Og 11. januar 2012 kunne Morten Pedholt som kanalens første vært byde velkommen til TV2 Nords egen 24 timers kanal. Det skete med et stort anlagt talkshow midt i Nordjyllands hovedstad, Aalborg, på Mortens Kro. - Jeg havde aldrig før lavet et egentligt talkshow, og jeg var noget spændt på, om jeg kunne finde ud af det. Jeg havde en lang række gode gæster som blandt andre talte forfatter Hanne-Vibeke Holst, skuespiller Anne Kejser og studievært Per Christiansen, husker Morten Pedholt, som seerne fortsat kan se som vært på såvel TV2 Nord som TV2 Nord Salto. Men det endte godt: - Nervøsiteten gik hurtigt over, da vi kom i luften, og vi havde en rigtig god aften på Mortens Kro i Aalborg. Ekstra-udsendelser når som helst Forud for den store premiereaften var der gået måneder med hårdt arbejde af både teknisk  og indholdsmæssig karakter, for hvad skulle nordjyderne se og høre om - og ikke mindst hvornår, når der pludselig altid var tid til at sende? - Det var ret stort at kunne sende en ekstra-udsendelse, fordi der pludselig skete noget, fortæller Jesper Christiansen og tilføjer, at en af de første gange, nordjyderne blev præsenteret for et direkte pressemøde, var, da Nordjyllands Politi udtalte sig om afsløringer af formodede udenlandske narkohandlere, der var sejlet til Aalbæk, hvor de blev anholdt nærmest for rullende kameraer. Programmeret til sidste øjeblik - Det var en mega-spændende tid, som jeg ikke ville have været foruden, siger produktionsassistent Mette Henriksen. Hun var med i den gruppe af medarbejdere, der havde arbejdet med især den tekniske del af tilblivelsen af Salto. Særligt premiereaftenen husker hun tydeligt. - Det var et stort logistisk arbejde. Vi sad sågar i de sidste timer op til premieren og programmerede systemet, siger hun og tilføjer, at der på aftenen dog også blev tid til at nyde et enkelt glas champagne - og det lykkedes at få showet til at køre helt efter planen. Efter den store premiereaften kunne de nordjyske tv-seere følge med i nyheder fra morgen til aften på Salto - og en lang række serier og magasiner så dagens lys. Således var der et særlige programmer med fokus på nordjysk politik og på nordjysk sport, ligesom det var også var på Salto, at seerne første gang stiftede bekendtskab med Karsten Kortbuks Hansen, da han tog seerne med ud i naturen i programmet Off Road Nordjylland. Også programmer som Haven med Per Jensen og Henrik Arildskov, Vizitten med Zita Hviid og Mogens Kom Forbi blev vist på TV 2 Nords egen kanal. Tidligere var de programmer blevet vist om aftenen på TV2 Nord Plus, en kanal som ikke var TV2 Nords egen døgnet rundt, men hvor der blev sendt en times nordjysk fjernsyn kombineret med det tværregionale program Danmark Rundt. Nordjyderne kunne næste formiddag se genudsendelserne  - der blandt andet også betød et gensyn med programmer som Miv og Møller og Livet Er Så Mange Ting. Succes med istølt og andre nicher Der blev, da TV2 Nord helt selv kunne råde over sin egen kanal, også plads og tid til være til stede ved begivenheder, der traditionelt ikke var vant til at få meget opmærksomhed i tv. Således har TV2 Nord Salto flere gange sendt direkte fra Frederikshavn, hvor  verdens bedste heste og ryttere konkurrerer i istølt, ligesom den nye kanal også producerede fra store boksestævner i Nordjylland. Begge events der blev sendt ud og vist langt ud over TV2 Nords traditionelle sendeområde. - Vi fandt nogle nicher, som der viste sig at være stor interesse for, ikke bare i Nordjylland eller Danmark, men faktisk også i udlandet, fortæller den daværende redaktionschef, Jesper Christiansen. Der var med andre ord dengang som i dag altid en god historie at finde på TV2 Nord Salto - døgnet rundt. En time i studiet med gæster I september 2014 udviklede TV2 Nord Salto sig - igen. Nu ville man samle tv-seerne om aftenen til en godt blandet aktualitetstime. TV 2 Nord skabte i samarbejde med studerende fra Aalborg Universitet et helt nyt studie med plads til at invitere indenfor til noget helt nyt, nemlig Nordjylland LIVE. Nordjylland LIVE var en blanding af nyheder, reportager og livesendinger fra forskellige steder i Nordjylland. Der var tempo på nyhederne, men der var også tid til at sætte sig i sofaen og give plads til at høre historier fra inviterede nordjyder med en god historie på hjertet. De gode historier blev typisk fortalt i sofaen i studiet. Plads til politikere og piercing Nordjylland LIVE blev sendt fra klokken 19.30 til 20.30 hver aften fra mandag til fredag. Første halvdel af programmet blev sendt på såvel TV2 som på TV2 Nord Salto, mens den anden halvdel udelukkende var på TV2 Nords egen kanal Salto. En af værterne på programmet var Josefine Brader. Hun var i gang med sin uddannelse som journalist og var i den forbindelse i et halvandet år langt praktikforløb på TV2 Nord, da kanalen netop var gået i gang. Efter endt uddannelse kom hun tilbage til tv-stationen i Aabybro og fik en markant rolle, idet hun dagen efter, hun havde afsluttet sidste eksamen på Danmarks Journalisthøjskole, blev ansat som tv-vært. - Det var først og fremmest virkelig sjovt at være med til at lave Nordjylland LIVE og sende en times direkte nyhedsudsendelse hver aften. Der var både plads til det seriøse stof og til historier i den mere underholdende ende, fortæller Josefine Brader, der i dag fortsat arbejder på TV2 Nord -  dog ikke længere foran kameraet. - I en enkelt udsendelse kunne man sagtens først i udsendelsen interviewe en politiker om et aktuelt emne, for senere i udsendelsen at tale om kropsudsmykning med en kvinde, der fik lavet en navlepiercing live i studiet, lyder det. Præmietyren Daddy, en politihund og flot julepynt Ingrid Buch var dengang også en af de faste værter på Nordjylland LIVE. Hun har mange særlige og gode øjeblikke i studiet, men specielt mødet med en politihund i studiet har gjort indtryk. - Det var en stor schæferhund, som hed Burner, og uden at tænke mig om stillede jeg op til, at den da kunne springe på mig, som hvis jeg var en indbrudstyv. Jeg fik handsken på over armen og stod klar, siger Ingrid Buch, som i dag er chefredaktør på TV2 Nord. - Og da Burner sprang på mig, må jeg nok indrømme, at jeg havde lidt svært ved at holde balancen på de høje stiletter. Men jeg fik da at føle, hvilken kraft, der ligger bagved sådan en stor hund. Ingrid Buch dannede i en årrække makkerskab på skærmen med Morten Pedholt, da der hver aften fra mandag til fredag var to værter på det timelange nyheds- og aktualitetsprogram. - Da vi gik i luften med en times Nordjylland LIVE, husker jeg, at jeg tænkte, at vi umuligt kunne fylde en hel time de fleste aftener om ugen. Men det viste sig, at det kunne vi godt. Nuvel, vi havde da travlt, men det var også helt vildt sjovt. Det gav mulighed for at arbejde med helt nye sider af jobbet som vært, siger Morten Pedholt. En af de aftener, han husker særligt på jobbet som vært for programmet, er netop sammen med Ingrid Buch. - Vi havde landets største tyr i studiet. Han hed Daddy og var altså megastor, siger han og fortsætter: - Jeg husker også en aften, hvor jeg smagte på meget stærke chilier i studiet sammen med borgmester Thomas Kastrup-Larsen. Det endte med, at jeg måtte have jakken af og til sidst ikke kunne tale. Det var åbenlyst ret morsomt for resten af holdet den aften. Og seerne var med - også da Nordjylland LIVE opfordrede alle nordjyder til at sende julepynt ind, som værterne så pyntede det juletræ, der stod i foyeren til TV2 Nord, med. - Jeg var vildt overrasket over, hvor mange der sendte rigtig flot hjemmelavet julepynt ind til os. Og hver aften sad og fulgte med i at nyt pynt kom på træet. Jeg ved ikke, om seerne er så trofaste nu, at man ville kunne gøre det igen, men det var i hvert fald rigtig hyggeligt dengang, siger Ingrid Buch. Fra en time til store events På Salto skiftede Nordjylland LIVE ved årsskiftet til 2017 igen karakter. Det var slut med at blande nyheder og musik og gæster i studiet i et og samme program. Salto blev for alvor platformen for gedigne nordjyske magasin-programmer, der hvor nordjyderne kunne følge med i blandt meget andet programmerne Liv på Livø og Er Der Nogen, mens nordjyderne - og andre, der kiggede med allerede dengang - også kunne slå et smut forbi den nordjyske 24 timers kanal og følge med direkte, når der var royalt besøg eller store events og arrangementer. Endelig var det også der, TV2 Nord slog tonen an for den årlige kåring af Årets Nordjyde med et brag af et direkte tv-show - det skete for første gang netop i 2017. Et show og en kåring som dermed går ind i sit sjette år og ventes afholdt igen til efteråret. Roser politikere for visionær beslutning Det er TV2 Nords administrerende direktør Mikael Justesen, som siden 2013 har siddet for bordenden af beslutningerne, der har styret TV2 Nords egen kanal gennem en stribe ændringer. Ændringer, der for ham at se har været nødvendige i en branche præget af konkurrence om seernes tid fra både danske og udenlandske kanaler. Og ikke mindst en udvikling i vores alle sammens brug af medier. For i takt med udviklingen af internettet og ikke mindst mobiltelefoner, der blev til smartphones, har også nordjydernes forbrug af nyheder og reportager ændret sig markant. - Beslutningen om at give TV2-regionerne sin egen kanal dengang i 2011 var godt set af politikerne. Det var visionært. Og vi fik virkelig øvet os i at levere til fremtidens medieforbrugere, som er nu, hvor færre i dag sidder og venter på at få nyheder serveret eller se programmer på bestemte tidspunkter, siger Mikael Justesen og tilføjer, at den politiske beslutning samtidig har været en hård skole for tv-branchen. - Vi blev tvunget til at skifte fokus. Tidligere havde vi fokus rettet mod vores nyhedsudsendelse klokken 19.30, mens vi efterfølgende fik et bredere perspektiv på at levere levende billeder på en anden måde og på andre platforme, siger han. Mikael Justesen er ikke i tvivl om, at TV2 Nord har lavet fejl undervejs, men han er stolt af det arbejde, der er blevet gjort gennem årene. - Det har fået os hen til der, hvor vi er i dag, siger TV2 Nords direktør. Mikael Justesen nævner, at samarbejdet med TV2 og TV2 News de seneste ti år er styrket - og et konkret bevis på det, er det aktuelle program om og fra Ruths Hotel i Skagen, der netop nu vises på TV2 og er produceret af TV2 Nord. Nye tider døgnet rundt I dag ti år efter første udsendelse på TV2 Nords egen kanal har den igen skiftet karakter. Allerede fra morgenstunden kan man lukke op for Salto og få de seneste nordjyske nyheder, der i løbet af dagen bliver opdateret i takt med, de tikker ind. Det er imidlertid ikke kun på Salto, at nyheder og programmer tikker ind hele dagen. Det samme indhold kan ses på tv2nord.dk, og i dag sender TV2 Nord ikke blot direkte på Salto, men også på sin egen Facebookside , når der brug for hurtige opdateringer af nordjyske nyheder. Og selvom et af de væsentlige kriterier for TV2 Nord fortsat er at sende nordjyske nyheder og reportager, så er der også mulighed for at blive opdateret på hele verden. For i bunden af skærmen på Salto sørger TV2s nyhedstjeneste for at servere nationale og internationale nyheder i kort tekstform. Salto - om ti år ? - Vi har heldigvis stadig fat i tv-seere, der ser flow-tv, men udviklingen går hurtigt og i retning af tv-on-demand, altså tv når du har tid - og der skal vi være med. Vi skal levere de gode nordjyske historier på de platforme, hvor folk er, siger Mikael Justesen. TV2 Nords direktør har været glad for hver eneste dag i selskab med dagens ti-års fødselar, mediehusets egen tv-kanal, men hvorvidt der kommer endnu en rund fødselsdag for Salto, tør Mikael Justesen ikke spå om. - Det er en politisk beslutning, siger han og understreger, at uanset udfaldet af nye mediepolitiske forhandlinger, så fortsætter TV2 Nord med at udvikle formater og gode historier, der vil være tilgængelige på platforme, hvor folk i dag finder det, de vil se. - Vi kigger i retning af vores samarbejde med TV2 og TV2 Play, hvor mange tusind danskere hver dag er inde og streame indhold. Det vigtigste for mig er, at vi følger med udviklingen, siger Mikael Justesen. Står det til ham, så byder fremtiden på mange flere levende billeder fra Nordjylland og om nordjyderne, men hvorvidt der om ti år kan trykkes på fjernbetjeningen til tv´et og ind på Salto, er han usikker på. - Uanset hvad der sker, så vil det, vi laver i hvert fald være nordjysk, slår han fast. TV2 Nord havde 11. januar 2012 premiere på sin helt egen tv-kanal, den kanal der i dag er kendt som Salto. Se eller gense talkshowet - der er delt i to - med flere kendte nordjyder.

Referat:
11. januar 2022 er en mærkedag for TV2 Nord. Det er nemlig ti år siden, TV2 Nord for første gang sendte tv på sin helt egen kanal. Den kanal, der i dag er kendt som Salto.